Tibbiyot muassasalarini farmatsevtika mahsulotlari va tibbiy jihozlar bilan taʼminlash tizimini takomillashtirish chora-tadbirlari toʻgʻrisida
(resolution, 2025-12-27)

Aholi va tibbiyot muassasalarining sifatli dori vositalari, tibbiy buyumlar, tibbiy texnika va jihozlar bilan taʼminlanganlik darajasini oshirish, ularga boʻlgan ehtiyojni aniqlash, xarid qilish, yetkazib berish va bemorlarni ular bilan barqaror taʼminlashning yagona tizimini joriy etish maqsadida: 1. Shunday tartib oʻrnatilsinki, unga muvofiq dori vositalari va tibbiy buyumlarga boʻlgan ehtiyoj: tuman (shahar) tibbiyot birlashmalari, Qoraqalpogʻiston Respublikasi, viloyatlar va Toshkent shahri darajasidagi tibbiyot muassasalari, respublika darajasidagi tibbiyot muassasalari, Sogʻliqni saqlash vazirligining doimiy faoliyat yurituvchi hayʼatlari tomonidan shakllantiriladi. Bunda ehtiyojni hisoblash hududdagi kasallanish koʻrsatkichlari boʻyicha bemorlar soni, bir bemorga talab etiladigan kunlik miqdor, davolash kursining davomiyligi, mavjud zaxira hamda demografik holatni inobatga olgan holda amalga oshiriladi; budjet toʻgʻrisidagi qonunchilik hujjatlarida belgilangan muddatlar asosida kelgusi yil uchun Davlat budjeti parametrlari bilan bir vaqtda shakllantiriladi; dori vositalari va tibbiy buyumlarga oʻn besh oylik ehtiyoj asosida shakllantirilib, undan omborxonadagi qoldiq miqdorlarni chegirish orqali aniqlanadi. 2. Belgilansinki, 2025-yil 1-yanvardan boshlab: a) Oʻzbekiston Respublikasining “Davlat xaridlari toʻgʻrisida”gi Qonuniga muvofiq, shuningdek, Sogʻliqni saqlash vazirligi hamda Iqtisodiyot va moliya vazirligi tomonidan belgilanadigan tartib va roʻyxatga asosan quyidagi dori vositalari va tibbiy buyumlarning davlat xaridini toʻgʻridan-toʻgʻri shartnomalar asosida amalga oshirishga ruxsat etiladi: original dori vositalari (ularning ishlab chiqaruvchisi yoki rasmiy yetkazib beruvchisi orqali); yopiq turdagi laboratoriya uskunasi uchun maxsus reagent, reaktiv va sarflov vositalari; shoshilinch va tez tibbiy yordam koʻrsatish uchun zarur dori vositalari va tibbiy buyumlar. Bunda: original dori vositalari hamda yopiq turdagi laboratoriya uskunasi roʻyxati Sogʻliqni saqlash vazirligi tomonidan tasdiqlanadi hamda vazirlikning rasmiy veb-saytiga joylashtiriladi va muntazam yangilab boriladi; toʻgʻridan-toʻgʻri shartnomalar asosida sotib olinadigan dori vositalari va tibbiy buyumlarning shoshilinch va tez tibbiy yordam koʻrsatish uchun zarur miqdorda va hajmda xarid qilinishi boʻyicha masʼuliyat va shaxsiy javobgarlik tibbiyot muassasasi rahbari zimmasiga yuklatiladi; b) Sogʻliqni saqlash vazirligi tomonidan davlat xaridlari sohasidagi vakolatli organ bilan kelishilgan holda tasdiqlangan toʻgʻridan-toʻgʻri shartnomalar boʻyicha xarid qilinadigan dori vositalari va tibbiyotda qoʻllanadigan buyumlarning amaldagi roʻyxatlari bekor qilinadi; v) dori vositalari, tibbiy uskunalar va buyumlarning markazlashgan tartibda amalga oshiriladigan xaridida ularning boshlangʻich narxini aniqlash boʻyicha marketing tadqiqotlari oʻtkaziladi; g) quyidagi dori vositalarini markazlashgan tartibda xarid qilish taqiqlanadi: umumiy yaroqlilik muddati ikki yilgacha boʻlganda — yetkazib beriladigan vaqtda 30 foizdan ortiq muddati oʻtgan; umumiy yaroqlilik muddati uch yilgacha boʻlganda — yetkazib beriladigan vaqtda 40 foizdan ortiq muddati oʻtgan; umumiy yaroqlilik muddati uch yildan ortiq boʻlganda — yetkazib beriladigan vaqtda 50 foizdan ortiq muddati oʻtgan. Ushbu bandda nazarda tutilgan talablar davlat zaxirasidan chiqarilgan dori vositalarini xarid qilish uchun tatbiq etilmaydi. 3. Tibbiyot muassasalarini dori vositalari, tibbiy buyumlar, tibbiy texnika va jihozlar bilan taʼminlash boʻyicha “yoʻl xaritasi” 1-ilovaga muvofiq tasdiqlansin. 4. Sogʻliqni saqlash vazirligining quyidagi takliflariga rozilik berilsin: a) “Oʻzmedimpeks” va “Tibbiyot texnikalariga xizmat koʻrsatish oʻquv-ishlab chiqarish markazi” davlat muassasalari negizida Sogʻliqni saqlash vazirligi huzurida davlat muassasasi shaklida Xaridlar markazini (keyingi oʻrinlarda — Markaz) hamda Markazning 13 ta hududiy filialini tashkil etish. Bunda Markaz “Oʻzmedimpeks” va “Tibbiyot texnikalariga xizmat koʻrsatish oʻquv-ishlab chiqarish markazi” davlat muassasalarining barcha huquqlari, majburiyatlari va shartnomalari boʻyicha huquqiy vorisi hisoblanadi; b) dori vositalari, tibbiy buyumlar, tibbiy texnika va jihozlar uchun markazlashgan tartibda amalga oshiriladigan xaridlarni Markaz hamda ishlab chiqaruvchi (rasmiy yetkazib beruvchi) oʻrtasida tuziladigan uzoq muddatli (bir yildan ortiq muddatga) shartnoma asosida amalga oshirish; v) BMTning taraqqiyot dasturi bilan hamkorlikda dori vositalari va tibbiy uskunalarni xarid qilish, saqlash, yetkazib berish va bemorlar taʼminoti tizimini tashkil etish hamda ushbu jarayonlarni raqamlashtirish boʻyicha loyihani (keyingi oʻrinlarda — Loyiha) amalga oshirish. Bunda Loyiha doirasida hududlarda dori vositalari va tibbiy uskunalarni saqlash uchun zarur talablar asosida jihozlangan omborlar tashkil etiladi hamda ularni tibbiyot muassasasigacha yetkazib berish uchun haroratni nazorat qilish moslamalari bilan jihozlangan maxsus avtotransport vositalari bilan taʼminlanadi. 5. Quyidagilar Markazning asosiy vazifalari etib belgilansin: Sogʻliqni saqlash vazirligi buyurtmasiga koʻra tibbiyot muassasalarini dori va sarflov vositalari, tibbiy buyumlar, tibbiy uskunalar, reagentlar, reaktivlar, butlovchi qismlar va boshqa asosiy vositalar (keyingi oʻrinlarda — tibbiy tovarlar) bilan taʼminlash uchun davlat xaridlarini amalga oshirish; xarid qilingan tibbiy tovarlarni zarur talablar asosida saqlash hamda tibbiyot muassasalariga yetkazib berish; yagona elektron tizim orqali tibbiy jihozlar hisobini yuritish, har bir tibbiyot muassasasi kesimida tibbiy jihozlarning samarali ishlatilishi boʻyicha monitoring olib borish; tibbiyot muassasalariga tibbiy uskuna xarid qilish uchun texnik topshiriqlarni ishlab chiqishda koʻmaklashish; sogʻliqni saqlash tizimidagi tibbiyot muassasalarini tibbiy uskunalar bilan taʼminlash boʻyicha yagona siyosat yuritish, tibbiyot muassasalarini jihozlash boʻyicha minimal talablarni ishlab chiqish, markazlashgan tartibda xarid qilingan tibbiy jihozlarning tibbiyot muassasalarida oʻrnatilishini, ularga texnik xizmat koʻrsatilishini tashkil etish hamda soz holatda boʻlishini taʼminlash; tibbiyot muassasalari uchun xarid qilingan tibbiy texnikalarning kafolat davrida yetkazib beruvchi tomonidan oʻz majburiyatlarining shartnoma shartlariga muvofiq toʻliq bajarilishini tashkil etish; shartnoma asosida tibbiyot muassasalariga ulardagi tibbiy uskunalarni taʼmirlash yoki belgilangan tartibda hisobdan chiqarish boʻyicha ekspert xulosasini berish. 6. Sogʻliqni saqlash vazirligi: a) ikki oy muddatda Loyiha amaliyotga toʻliq joriy etilgungacha markazlashgan tartibda xarid qilinadigan tibbiy tovarlarni saqlash va tibbiyot muassasalariga yetkazib berishni autsorsing asosida tashkil etish boʻyicha tender (tanlov) savdolarini eʼlon qilsin. Bunda davlat xaridi gʻolibi bilan shartnoma imzolash hamda koʻrsatilgan xizmatlar uchun haq toʻlash Markaz tomonidan amalga oshiriladi; b) har yili 15-yanvarga qadar Markaz bilan tibbiy tovarlarni markazlashgan tartibda xarid qilish boʻyicha shartnomalar imzolanishini taʼminlasin; v) ikki oy muddatda Davlat aktivlarini boshqarish agentligi, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda Markaz va uning hududiy filiallarini tibbiyot muassasalarining boʻsh turgan binolariga tekin foydalanish huquqi asosida joylashtirsin; g) dori vositalarining bevosita ishlab chiqaruvchilaridan (rasmiy yetkazib beruvchilaridan) uzoq muddatli xaridini amalga oshirish uchun Markaz faoliyatini zamonaviy boshqaruv usullari asosida tashkil etish hamda uning moliyaviy barqarorligini taʼminlash, shuningdek, ishlab chiqaruvchilar bilan muzokaralar oʻtkazish choralarini koʻrsin. 7. Belgilab qoʻyilsinki: Sogʻliqni saqlash vazirligi buyurtmasiga koʻra markazlashgan xaridlarni amalga oshirishda Markaz faoliyatini moliyalashtirish, xarid qilingan tibbiy tovarlarni saqlash hamda joylarga yetkazish tizimini autsorsing asosida tashkil etish, tibbiy uskunalarga xizmat koʻrsatish (butlovchi qismlar va sarflov materiallari bundan mustasno) xarajatlari uchun xarid summasidan 8 foizgacha miqdorda xizmat haqi belgilanadi hamda koʻrsatiladigan xizmatlar uchun koʻzda tutilgan mablagʻlarning kamida 50 foizi Markazga oldindan oʻtkazib beriladi. Bunda Markaz xizmatlariga toʻlovlar uchun zarur mablagʻlar har yilgi rivojlantirish davlat dasturlarini amalga oshirish uchun Sogʻliqni saqlash vazirligiga ajratilgan mablagʻlar hisobidan qoplanadi. Markazda tibbiy uskunalarni xarid qilishda tibbiyot muassasasining xususiyatidan kelib chiqib, texnik topshiriqlarni ishlab chiqish hamda ularga davriy xizmat koʻrsatishni amalga oshiruvchi tibbiy muhandislar guruhi tashkil etiladi. 8. Iqtisodiyot va moliya vazirligi: a) tibbiy tovarlarning markazlashgan tartibdagi xaridi boʻyicha shartnoma tuzilib, avans toʻlovlari amalga oshirilgan hamda ushbu shartnoma asosida kelgusi moliya yilida yetkazib beriladigan tovarlar uchun yuridik majburiyat bilan band qilingan mablagʻlar qoldigʻining moliya yili yakunida Markazning budjetdan tashqari shaxsiy gʻazna hisobvaragʻiga oʻtkazib berilishini taʼminlasin; b) Sogʻliqni saqlash vazirligi bilan birgalikda: Oʻzbekiston Respublikasining ijtimoiy va ishlab chiqarish infratuzilmasini rivojlantirish dasturlarida qurilish-taʼmirlash ishlari olib boriladigan tibbiyot muassasalarini tibbiy texnika va boshqa zarur jihozlar bilan taʼminlash meʼyorlari asosida ularni jihozlash uchun zarur mablagʻlar koʻzda tutilishini; tibbiy tovarlarning markazlashgan xaridi uchun ishlab chiqaruvchi (rasmiy yetkazib beruvchi) bilan tuziladigan uzoq muddatli shartnomalarning gʻaznachilik xizmati organlarida belgilangan tartibda roʻyxatdan oʻtkazilishini taʼminlasin. 9. Sogʻliqni saqlash vazirligi: a) Iqtisodiyot va moliya vazirligi bilan birgalikda bir oy muddatda markazlashgan tartibda xarid qilinadigan va ambulator sharoitda beriladigan dori vositalarini reimbursatsiya dasturi asosida dorixonalar orqali taqdim etish boʻyicha taklif kiritsin. Bunda tibbiy yordamning kafolatlangan hajmiga kiritilgan va ambulator sharoitda beriladigan dori vositalari uchun ajratiladigan mablagʻlar har yili konsolidatsiyalashgan tartibda Davlat tibbiy sugʻurtasi jamgʻarmasiga rejalashtirilishi koʻzda tutiladi; b) uch oy muddatda manfaatdor vazirlik va idoralar bilan birgalikda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 10. Bosh prokuratura huzuridagi Iqtisodiy jinoyatlarga qarshi kurashish departamenti (keyingi oʻrinlarda — Departament) sogʻliqni saqlash tizimida dori vositalari va tibbiy buyumlar xaridining qonuniyligi va maqsadliligini taʼminlash, ularning manzilli yetkazilishi ustidan qatʼiy nazorat oʻrnatsin. Bunda: dori vositalari va tibbiy buyumlarga boʻlgan ehtiyojni shakllantirish boʻyicha respublika va hududiy hayʼatlar tarkibiga bir nafardan Departament xodimlari kiritiladi; yil yakunida amalga oshirilgan xaridlarning qonuniyligi va maqsadliligi Davlat moliyaviy nazorati inspeksiyasi tomonidan oʻrganiladi. 11. Oʻzbekiston Respublikasi Prezidentining va Oʻzbekiston Respublikasi Hukumatining ayrim hujjatlariga 2-ilovaga muvofiq oʻzgartirish va qoʻshimchalar kiritilsin. 12. Mazkur qarorning ijrosini samarali tashkil qilishga masʼul va shaxsiy javobgar etib Oʻzbekiston Respublikasi sogʻliqni saqlash vaziri A.A. Xudayarov belgilansin. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. T/rChora-tadbirlarAmalga oshirish mexanizmiAmalga oshirish shakliIjro muddatiMasʼul ijrochilar1.Tibbiyot muassasalarida dori vositalari, tibbiy buyumlar va sarflov vositalariga boʻlgan ehtiyojni shakllantirishni tartibga solish.Dori vositalari, tibbiy buyumlar va sarflov vositalariga boʻlgan ehtiyojni shakllantirish tartibini ishlab chiqish.Idoraviy hujjat2025-yil yanvarSogʻliqni saqlash vazirligi(A. Xudayarov)2.Sogʻliqni saqlash vazirligi huzuridagi “Xaridlar markazi” davlat muassasasi hamda uning 13 ta hududiy filiali faoliyatini samarali yoʻlga qoʻyish.1. Sogʻliqni saqlash vazirligi huzuridagi “Xaridlar markazi” davlat muassasasi va uning hududiy filiallari faoliyatini tartibga soluvchi nizomlarni ishlab chiqish va tasdiqlash.Idoraviy hujjat2025-yil yanvarSogʻliqni saqlash vazirligi(A. Xudayarov)2. Xaridlar markazining 13 ta hududiy filiali faoliyatini yoʻlga qoʻyish, ularni bino, omborxona, avtotransport vositalari, zarur asbob-uskunalar bilan taʼminlash choralarini koʻrish.Amaliy chora-tadbirlar2025-yil aprel3.Dori vositalari va tibbiy buyumlarning xaridini tartibga solish.2. Dori vositalari va tibbiy buyumlar xaridini toʻgʻridan-toʻgʻri shartnomalar asosida amalga oshirish tartibini ishlab chiqish. Bunda original dori vositalari hamda yopiq turdagi laboratoriya uskunasi roʻyxati Sogʻliqni saqlash vazirligi tomonidan tasdiqlanadi va rasmiy veb-saytiga joylashtirib boriladi.Idoraviy hujjat2025-yil iyulSogʻliqni saqlash vazirligi(A. Xudayarov),Iqtisodiyot va moliya vazirligi(O. Fozilkarimov)3. Dori vositalari va tibbiy buyumlarning dastlabki xarid summasini belgilash uchun quyidagilarni nazarda tutuvchi marketing tadqiqotlarini oʻtkazish tartibini tasdiqlash:xarid narxini sunʼiy oshishining oldini olishga, geografik jihatdan yaqin davlatlardagi oʻrtacha narxlarni hamda soʻnggi uch yildagi narxlarning oʻzgarish dinamikasini tahlil qilishga qaratilgan choralarni belgilash;dori vositalari va tibbiy buyumlar xaridini marketing tadqiqotlari asosida lotlarga boʻlgan holda amalga oshirish.2025-yil iyul4.Dori vositalari va tibbiy buyumlarning referent narxlarini belgilash tartibini qayta koʻrib chiqish.Xalqaro tashkilot va ekspertlarning tavsiyalari asosida referent narxni shakllantirish tizimi doirasida dori vositalari narxlarini qayd etish tartibini qayta ishlab chiqish.Idoraviy hujjat2025-yil maySogʻliqni saqlash vazirligi(A. Xudayarov),Raqobatni rivojlantirish va isteʼmolchilar huquqlarini himoya qilish qoʻmitasi(X. Turaxujayev),Iqtisodiyot va moliya vazirligi(O. Fozilkarimov)5.Tibbiyot muassasalari tomonidan shoshilinch va tez tibbiy yordam koʻrsatish uchun zarur dori vositalari va tibbiy buyumlar xarid qilinishini takomillashtirish.Tibbiyot muassasalari tomonidan shoshilinch va tez tibbiy yordam koʻrsatish uchun zarur dori vositalari va tibbiy buyumlarni kamida bir chorak uchun talab etiladigan hajmda xarid qilish uchun zarur mablagʻlarning tibbiyot muassasalariga ajratilishini taʼminlash.Amaliy chora-tadbirlarDoimiySogʻliqni saqlash vazirligi(A. Xudayarov),Iqtisodiyot va moliya vazirligi(O. Fozilkarimov),Davlat tibbiy sugʻurtasi jamgʻarmasi(Z. Ermatov)6.Yagona elektron tizim orqali tibbiy jihozlar hisobini yuritish va ulardan samarali foydalanish mexanizmlarini joriy etish.1. Davlat tibbiyot muassasalaridagi tibbiy jihozlar va boshqa asosiy vositalar hisobini yuritish, ularning holatini doimiy monitoring qilib borish boʻyicha elektron tizim yaratish.2. Tibbiy uskunalar muhandislarini jalb qilgan holda tibbiyot muassasalarida foydalaniladigan asosiy turdagi tibbiy jihozlarni belgilash hamda tibbiy jihozlarning milliy tasnifini ishlab chiqish.Amaliy chora-tadbirlar2025-yil iyulSogʻliqni saqlash vazirligi(A. Xudayarov),Raqamli texnologiyalar vazirligi(Sh. Shermatov)7.Tibbiy jihozlarni taʼmirlovchi hamda ularga xizmat koʻrsatuvchi tibbiyot muhandislarini tayyorlashni tizimli ravishda yoʻlga qoʻyish.Xalqaro ekspertlarni jalb etgan holda tibbiy jihozlarni taʼmirlovchi hamda ularga xizmat koʻrsatuvchi tibbiyot muhandislarini tayyorlash, qayta tayyorlash va malakasini oshirish tizimini takomillashtirish yuzasidan Vazirlar Mahkamasiga taklif kiritish.Amaliy chora-tadbirlar2025-yil maySogʻliqni saqlash vazirligi(A. Xudayarov),Oliy taʼlim, fan va innovatsiyalar vazirligi(K. Sharipov) 1. Oʻzbekiston Respublikasi Prezidentining 2017-yil 17-iyuldagi “Aholini dori vositalari va tibbiyot buyumlari bilan taʼminlash tizimini takomillashtirish boʻyicha qoʻshimcha chora-tadbirlar toʻgʻrisida”gi PQ-3137-son qarorining 1-bandida: a) ikkinchi xatboshidagi “Oʻzmedimpeks” masʼuliyati cheklangan jamiyati (keyingi oʻrinlarda “Oʻzmedimpeks” MCHJ deb yuritiladi)” soʻzlari “Xaridlar markazi” davlat muassasasi” soʻzlari bilan almashtirilsin; b) beshinchi — yettinchi xatboshilar quyidagi tahrirda bayon etilsin: “Oʻzbekiston Respublikasi Prezidenti va Hukumatining sogʻliqni saqlash sohasi boʻyicha qabul qilingan qarorlari bilan tasdiqlangan Davlat dasturlarida belgilangan tadbirlarni amalga oshirish hamda shu maqsadlar uchun ajratilgan budjet va budjetdan tashqari mablagʻlardan oʻz vaqtida, maqsadli va samarali foydalanish, shuningdek, tibbiyot muassasalarini zamonaviy tibbiy uskunalar, reagentlar, reaktivlar, butlovchi qismlar, dori vositalari va sarflash materiallari, tibbiy buyumlar va boshqa asosiy vositalar bilan uzluksiz taʼminlash maqsadida davlat xaridlari Sogʻliqni saqlash vazirligi buyurtmasi asosida “Xaridlar markazi” davlat muassasasi tomonidan amalga oshiriladi. Bunda “Xaridlar markazi” davlat muassasasi uchun Iqtisodiyot va moliya vazirligida shaxsiy gʻazna hisobvaragʻi ochiladi hamda budjet mablagʻlari oluvchisi sifatida xarajatlar smetasi oʻrnatilgan tartibda Sogʻliqni saqlash vazirligi tomonidan roʻyxatdan oʻtkaziladi; “Xaridlar markazi” davlat muassasasi tomonidan koʻrsatiladigan xizmat uchun toʻlov miqdori xarid summasining 8 foizigacha miqdorda belgilanadi va ushbu toʻlovlar Sogʻliqni saqlash vazirligi bilan tuziladigan shartnoma asosida vazirlik tomonidan toʻlab beriladi; Sogʻliqni saqlash vazirligi buyurtmasiga asosan “Xaridlar markazi” davlat muassasasi tomonidan import shartnomalari asosida tibbiy uskunalar, reagentlar, reaktivlar, butlovchi qismlar, dori vositalari va sarflash materiallari, tibbiy buyumlar va boshqa asosiy vositalarning xaridi “Xaridlar markazi” davlat muassasasiga xizmat koʻrsatuvchi tijorat banki orqali akkreditiv toʻlov asosida amalga oshiriladi”; v) toʻqqizinchi xatboshi quyidagi tahrirda bayon etilsin: “Xaridlar markazi” davlat muassasasiga xarid qilingan mahsulotlarni saqlash, ularni joylarga yetkazib berish hamda tibbiy uskunalarga xizmat koʻrsatish xizmatini autsorsing asosida tashkil etish huquqi berilsin”. 3. Oʻzbekiston Respublikasi Prezidentining 2018-yil 7-noyabrdagi “Davlat tibbiyot muassasalari va sogʻliqni saqlashni boshqarish organlari xodimlarini moddiy ragʻbatlantirishni kuchaytirish chora-tadbirlari toʻgʻrisida”gi PQ-4007-son qarorida: a) 5-bandning “a” kichik bandida: uchinchi xatboshi quyidagi tahrirda bayon etilsin: “Tibbiyot xodimlarining kasbiy malakasini rivojlantirish markazi, Respublika oʻrta tibbiyot va farmatsevtika xodimlari malakasini oshirish va ularni ixtisoslashtirish markazi hamda uning hududiy boʻlinmalari, tibbiyot oliy taʼlim muassasalari va ularning filiallari, respublika ixtisoslashtirilgan ilmiy-amaliy tibbiyot markazlari va ularning filiallari, Tibbiyot va farmatsevtika xodimlarining malakasini baholash markazi va uning hududiy boʻlinmalarining klinik ordinatura, malaka oshirish, mavzuli oʻqish, qayta tayyorlash va baholash boʻyicha pulli tushumlari miqdorining 5 foizi”; quyidagi mazmundagi xatboshi bilan toʻldirilsin: “Farmatsevtika mahsulotlari xavfsizligi markazining barcha turdagi mahsulotlarni davlat roʻyxatidan oʻtkazish va sertifikatlashtirish bilan bogʻliq koʻrsatiladigan xizmatlar tushumlari miqdorining 10 foizi”; “b” kichik band quyidagi tahrirda bayon etilsin: “b) Sogʻliqni saqlash vazirligi huzuridagi barcha budjetdan tashqari jamgʻarmalarning vaqtincha boʻsh mablagʻlarini tijorat banklarining depozitlariga joylashtirishdan olinadigan daromadlar”; b) 6-bandning “b” kichik bandidagi “37,5” raqami “70” raqami bilan almashtirilsin. 4. Oʻzbekiston Respublikasi Prezidentining 2020-yil 21-avgustdagi “Mahalliy ishlab-chiqaruvchilarni qoʻllab-quvvatlashga doir qoʻshimcha chora-tadbirlar toʻgʻrisida”gi PQ-4812-son qarori 2-bandi “b” kichik bandining toʻrtinchi xatboshisi “davlat sirlari” soʻzlaridan keyin “hamda Sogʻliqni saqlash vazirligining buyurtmasiga asosan aholining ehtiyojidan kelib chiqib, import shartnomalari asosida olib kelinadigan dori vositalari, tibbiy buyumlar va tibbiy uskunalar” soʻzlari bilan toʻldirilsin. 5. Oʻzbekiston Respublikasi Prezidentining 2021-yil 28-iyuldagi “Sogʻliqni saqlash sohasida ixtisoslashtirilgan tibbiy yordam koʻrsatish tizimini yanada takomillashtirish chora-tadbirlari toʻgʻrisida”gi PQ-5199-son qaroriga 2-ilovaning II boʻlimi nomlanishidagi “2025-yil 1-yanvardan” soʻzlari “2025-yil 1-apreldan” soʻzlari bilan almashtirilsin. 6. Oʻzbekiston Respublikasi Prezidentining 2022-yil 26-oktabrdagi “Aholini sifatli dori vositalari va tibbiy buyumlar bilan taʼminlash yuzasidan qoʻshimcha chora-tadbirlar toʻgʻrisida”gi PQ-411-son qarori 3-bandining “a” kichik bandidagi “2025” raqami “2028” raqami bilan almashtirilsin. 7. Oʻzbekiston Respublikasi Prezidentining 2023-yil 24-martdagi “Iqtisodiyotda davlat ishtirokini qisqartirishning qoʻshimcha chora-tadbirlari toʻgʻrisida”gi PQ-102-son qaroriga 1-ilovaning 449, 454, 457, 458, 459, 462, 463, 464, 465, 467, 468 va 469-pozitsiyalari chiqarib tashlansin. 8. Oʻzbekiston Respublikasi Prezidentining 2023-yil 20-iyundagi “Maʼmuriy islohotlar doirasida sogʻliqni saqlash sohasida davlat boshqaruvini samarali tashkil qilish chora-tadbirlari toʻgʻrisida”gi PQ-197-son qaroriga 2-ilovaning 5-pozitsiyasidagi “Oʻzmedimpeks” davlat muassasasi” soʻzlari “Xaridlar markazi” davlat muassasasi” soʻzlari bilan almashtirilsin. 9. Oʻzbekiston Respublikasi Prezidentining 2024-yil 10-yanvardagi “Farmatsevtika tarmogʻini yanada rivojlantirish va investitsiya loyihalarini amalga oshirishni jadallashtirish boʻyicha qoʻshimcha chora-tadbirlar toʻgʻrisida”gi PQ-14-son qarori 4-bandining uchinchi xatboshisi quyidagi tahrirda bayon etilsin: “2025-yil 1-apreldan dori vositalari va tibbiy buyumlar xaridlari Sogʻliqni saqlash vazirligi hamda Iqtisodiyot va moliya vazirligi tomonidan tasdiqlangan tartibga muvofiq lotlarga boʻlgan holda amalga oshiriladi”. 10. Oʻzbekiston Respublikasi Prezidentining 2024-yil 5-sentabrdagi PQ-311-son qarori bilan tasdiqlangan Davlat tibbiy sugʻurtasi jamgʻarmasi toʻgʻrisidagi nizomda: a) 6-bandda “ijro etuvchi apparatini” soʻzlari “ijro etuvchi apparati va hududiy boʻlinmalarini” soʻzlari bilan almashtirilsin; b) 23-bandning oʻn birinchi xatboshisida “ijro etuvchi apparati” soʻzlari “ijro etuvchi apparati va hududiy boʻlinmalari” soʻzlari bilan almashtirilsin; v) 27-bandda: beshinchi xatboshida “tarkibiy boʻlinmalari” soʻzlari “tarkibiy va hududiy boʻlinmalari” soʻzlari bilan, “ijro etuvchi apparatining tuzilmasiga” soʻzlari “ijro etuvchi apparati va hududiy boʻlinmalarining tuzilmalariga” soʻzlari bilan almashtirilsin; oltinchi xatboshida “ijro etuvchi apparati” soʻzlari “ijro etuvchi apparati va hududiy boʻlinmalari” soʻzlari bilan almashtirilsin; g) 28 va 29-bandlarda “ijro etuvchi apparati” soʻzlari “ijro etuvchi apparati va hududiy boʻlinmalari” soʻzlari bilan almashtirilsin; d) 31-bandda “xodimlarga” soʻzi “Jamgʻarmaning ijro etuvchi apparati va hududiy boʻlinmalari xodimlariga” soʻzlari bilan almashtirilsin. 11. Vazirlar Mahkamasining 2017-yil 18-sentabrdagi “Ijtimoiy ahamiyatga ega dori vositalari va tibbiyot buyumlariga ehtiyojni aniqlash tartibi toʻgʻrisidagi nizomni tasdiqlash haqida”gi 741-son qarori oʻz kuchini yoʻqotgan deb hisoblansin. 12. Vazirlar Mahkamasining 2021-yil 29-yanvardagi “Mahalliy ishlab chiqaruvchilarni qoʻllab-quvvatlash chora-tadbirlari toʻgʻrisida”gi 41-son qaroriga 2-ilovaning izohi quyidagi tahrirda bayon etilsin: “Tovarning toʻliq nomlanishi Vazirlar Mahkamasining 2022-yil 31-dekabrdagi “Oʻzbekiston Respublikasining tashqi iqtisodiy faoliyatini tartibga solish boʻyicha qoʻshimcha chora-tadbirlar toʻgʻrisida”gi 733-son qaroriga muvofiq tavsiflanadi. Mazkur roʻyxat havo kemalari va aviadvigatellarga texnik xizmat koʻrsatish va taʼmirlashda qoʻllanadigan hamda olib kiriladigan butlovchi va ehtiyot qismlar, detallar va sarflanadigan materiallarga (toʻqimachilik mahsulotlari bundan mustasno), shuningdek, Sogʻliqni saqlash vazirligi buyurtmasiga koʻra markazlashgan tartibda xarid qilinadigan tovarlarga nisbatan tatbiq etilmaydi. Mazkur roʻyxatda koʻrsatilgan elektrotexnika va uning qismlarini import qilish boʻyicha nazarda tutilgan cheklovlar davlat buyurtmachilari tomonidan qonunchilikda belgilangan tartibda jalb qilingan pudrat tashkilotlariga nisbatan ham tatbiq etiladi”.